khistorydata/jeongjo-sjw-relations huggingface dataset:
정조 15년
有政吏批判書吳載純進參判李在學病參議曺允大病行都承旨趙尙鎭進以李景溟爲持平李晴爲副修撰韓商新爲吏曹佐郞金孝建爲兵曹佐郞尹序東爲司成李英遠爲司䆃僉正司饔僉正李集星司宰僉正金履仁相換再政以徐簡修爲戶曹正郞兵批判書李秉模病參判閔台爀病參議未差參知李師濂入直進同副承旨沈晉賢進以李長煜爲忠翊將尹敬喆爲滿浦僉使武兼單李蓍漢副護軍金星甲李身晦竝單付副司直洪檢尹九宗李益恢竝單付以京畿監司徐鼎修啓本判中樞府事兪彦鎬祿俸不爲領受事傳于李敬五曰令地方官更爲輸送以京畿監司徐鼎修啓本爲奴罪人興才等喬桐府到配事傳于沈晉賢曰放送事分付以全羅監司鄭民始啓本罪人朴志溫興陽縣到配事傳于沈煥之曰鹿島太近渠之生出獄門可謂倖逭豈於近地定配所乎更令道臣捉來加刑發配事分付以咸鏡監司李文源狀啓十一月令薦新生靑魚生瓜魚不得一時封進惶恐待罪事傳于沈晉賢曰勿待罪事回諭以江界府使權狀啓疏批有旨祗受事傳于沈晉賢曰卿疏宣批伊後民情之如何姑未聞之方以爲紆菀朝筵聞大臣言今番變通之後不無來集之意云誠如傳說爲江民何等萬幸更以目下所見來頭所料詳細條列狀聞以紓宵旰之念事回諭傳于沈晉賢曰坐直承旨入侍李亨元以成均館大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣今年四學學製中學則春夏等設行秋冬等姑未設行其外三學則春夏秋冬等俱未設行而兼中學敎授李貞運兼西學敎授尹致性未肅拜兼東學敎授申馥兼南學敎授李冕膺姑未擧行今當歲末俱未得限內設行令政院稟旨申飭擧行何如傳曰依定式捧傳旨可也以中學敎授李貞運西學敎授尹致性東學敎授申馥禁推傳旨傳于沈晉賢曰拿處及未肅拜學敎授竝遞差以李貞運尹致性申馥囚單子傳于沈晉賢曰付過放送李亨元以觀象監一二提調意啓曰本監命課學兼敎授以前判官池景泌差下使之付軍職冠帶常仕何如傳曰允沈晉賢以觀象監言啓曰依下敎注書李海淸禁漏參下官差下仍令入直之意敢啓傳曰知道沈晉賢以司僕寺一二提調意啓曰濟州前牧使李鴻運三次封進雄馬二匹雌馬二馬俱不合於御乘故依初下敎該牧使卽其地定配該監牧官捉來嚴棍遠地充軍事草記批旨內關問該道伯如果故犯依草記施行可也事命下矣謹依下敎發關査問於該道伯處矣卽接全羅監司鄭民始所報則枚擧濟州牧使李運彬牒呈以爲本州判官李徽祚大靜縣監李麟臣旌義縣監許湜山馬監牧官金世珍牒報及該監色所告內莫重御乘馬不善擇封致勤査問之命不勝惶懍伏地竢勘三次封進之際國屯私養一一看審則毋論雌雄無一可合本道牧馬之法異於陸地放送山野使之自飮自吃則其盛其衰似不在牧人之勤慢而若有瘦病之馬則設廐立養自是馬政之緊節而今則法久解弛雖有設廐之名而初無立養之事冬寒雪積之時故斃比前有倍以閪失代徵之馬言之不思擇封之道惟以備數爲計良種亦豈不殆盡乎究厥弊源非一朝一夕之故到此惶悚罔知攸措云牧使到任屬耳姑未知馬政之如何而以報辭及該監色所告觀之則良馬絶之可以推知若有一分可合者則豈有匿而不封之理乎以此推之其非故犯之狀可以洞燭前牧使以罪名不改論報至今稽滯甚所惶悶只憑邑報枚擧馳報云同州處在絶海之外良馬之有無多寡雖未的知今以報辭觀之則封進之馬擧皆孱劣似非前牧使之故犯而從前以來不勤申飭以致良種之絶之莫重封進未免苟充揆以事體誠極寒心着實攻駒俾有實效之意嚴關申飭於該牧使處云矣本州馬政近甚解弛元摠則漸就耗縮體品則擧皆孱劣年例貢馬不成貌樣其來久矣而至於今番則特敎封進事體自別該牧擧行之道固當十分審愼而屢次封進連勤飭敎近來牧政雖云凋弊近萬馬匹苟欲爲拔尤之政何患無極擇之理而由前由後擧行若是慢忽道臣査報雖以非故犯爲辭其在重事體徵後弊之道不可置而毋論依初下敎該牧使李鴻運卽其地定配監牧官金德亨捉來嚴棍遠地充軍斷不可已而雖以該道臣報辭見之馬政緊節無出喂養而廢却不行閪失代徵所當擇捧而苟然充數蓋其良種之絶乏專由牧養之不誠以此觀之從前不勤亦可推知其在懲勵之道不可不從重嚴治前後不勤牧養之守令監牧官令該道臣詳査摘發捧現告重勘何如傳曰允旣有關問該道如果故犯卽其地定配之命則配與不配間不爲指一草記故朝有飭敎矣觀此草記旣云非故犯該牧使用減一等律牧官令新牧使嚴棍懲治可也
정조 15년
沈煥之以義禁府言啓曰忠淸道唐津縣投竄罪人李義行放送事承傳啓下矣李義行卽爲放送事分付該道道臣之意敢啓傳曰知道副司直宋鍈疏曰伏以臣門寒族鮮根植甚孤才謭識蔑文質無當又不幸而早竊科第分守迓拙望絶榮途而立朝四十年之間居然至下大夫之列銀臺諫長澆濫已極絲毫塵刹報答無階重以近年以來父子兄弟相繼通籍門闌動色雨露若偏蒙騃之未了事而謬加湔拂匍匐之將入井而曲費生成毛髮皆歸於造化身家一聽於陶甄每父子相對仰戴洪私未嘗不感極而涕被面也乃者摠府陞擢之命忽及於千不近萬不似之臣身臣中夜聞命若夢非直闔門感泣坐而達朝命德之秩初非意想之所到冥升之懼不啻淵谷之若臨矧又人器之不稱踐履之無素不惟臣自知者明抑亦聖朝之所俯燭臣雖欲不揆踰濫冒沒承當而其於玷名器而壞廉防何哉只緣亞歲隔日動駕有命卽地承牌旋又持被入脩門而怵惕靡措顧班聯而愧懼冞積幸蒙恩遞退伏私次惶感恧蹙歷累日而尤無所容劃卽陳懇唐突是懼仍因冒膺廉愧亦重玆不得不追入文字仰暴情實伏乞天地父母深軫嚬笑之必愼曲諒負乘之必敗亟收臣新授資級以重公器以安私分千萬幸甚云云答曰省疏具悉卿其勿辭行公吏曹判書吳載純疏曰伏以臣於千萬夢想之外伏奉守禦使特授之命臣震駴爽惑罔知所以自措也受符體重召牌荐降不敢一味違傲冒沒膺命而物議之嗤點廉隅之虧壞已無餘地矣竊念是任有南城保障之重卽漢制扶翊之職也將官軍卒之管轄鍊撫器械糗糧之繕修經理不啻責重而任鉅也是以從前膺是命者率皆極一時之選曷嘗有如臣無似而濫竽者哉臣疎迂迷鈍百無一能至於經事綜物雖在少壯之時不但自分蔑如抑亦一世之所共知矧今年紀衰頹之後尤何可擬議於是職乎臣於向日前席躬承恩諭鄭重諄複有若慈父之敎迷子不知魯莽賤品何以得此於聖明也中夜靜夜不覺感淚之被面矣噫臣眷遇之隆恩渥之深轉益曠絶逈出尋常苟有一分堪勝之望敢不竭誠殫力不擇夷險思所以鞠瘁乃已以爲報效萬一之圖而顧臣近年以來衰朽轉甚精神常患昏忘言語有時顚錯以至事爲之間往往顚倒謬妄照檢不得尙何由剸理重務酬應機變哉臣若徒感恩寵全昧量己晏然冒據則畢竟顚沛必無幸矣臣身狼貝固不足恤而其於孤聖簡而僨國事何哉此臣所以自蒙恩除祈免一念如縛求解而連値齋日泯默以度尤增憫塞今始略綴未徹之章仰瀆崇嚴之聽伏乞天地父母諒臣言之非出飾讓念重任之不可虛縻亟命鐫改臣守禦之銜以幸公私不勝大願臣無任云云答曰省疏具悉卿其勿辭行公
정조 15년
辛亥十二月初十日申時上御重熙堂同副承旨入侍時同副承旨沈晉賢假注書趙台榮記注官金良倜承膺祚以次進伏訖上曰右副承旨入侍出榻敎賤臣承命出傳右副承旨李敬五進伏上曰景慕宮提調果違牌乎晉賢曰有身病纔已違牌云矣命書傳敎曰聞其老病勢難行公云景慕宮提調宋載經許遞前望單子入之命退承史以次退出
정조 15년
行都承旨趙尙鎭坐直行左承旨李亨元坐右承旨洪仁浩坐左副承旨李敬五坐直右副承旨沈煥之坐同副承旨沈晉賢坐注書李海淸仕直一員未差假注書趙台榮仕事變假注書任㸁仕
정조 15년
李亨元啓曰來十六日儒生殿講日次矣敢稟傳曰爲之
정조 15년
李亨元啓曰明日乃是小寒自明日日暖間視事頉稟之意敢啓傳曰知道
정조 15년
以大司諫金翊休司諫崔烜獻納李羽晉正言尹涕東李運行執義朴宗來持平張至顯牌不進罷職傳旨傳于洪仁浩曰只推
정조 15년
傳于李敬五曰左副承旨同副承旨入侍
정조 15년
傳于洪仁浩曰園幸凡事不欲一毫貽弊抑亦愚夫之所知諸般事役不煩民力而最是治道一事之省費便民在守令之勤慢此非廣除闊治之謂也橋之圮者亟繕雪之積而卽掃然後臨時可除倍用力之弊而近見奉命史官書啓廣州所管地方之一味委置無異昨年云此蓋距山城遼遠官令不能行而然然昨年處分之後焉敢若此當該府尹李家煥令該府拿問處之其代仍令廟堂以道內有聲績秩高守令中擬薦待下批除朝辭赴任以爲蘇弊之地果川則雖不若廣州多未檢飭該倅病不視務而然云該縣監金履中爲先從重推考凡事有懲則有勸雪花飄空畚鍤盈道者衿倅之勤勵而必躬執董功之事不亟不徐此人之可用稔知於壐郞時昨年奬勞之褒諭渠能至今不負外此治績決非草草人物衿川縣監尹光垂過園幸後外補近道府使窠待窠差送事分付銓曹
정조 15년
以忠淸監司朴宗岳狀啓洪州牧漂到異樣船由早由水一從渠願事有旨祗受事傳于沈晉賢曰何時下諭今始祗受云者焉有重邊情之意乎中間稽滯亦由於卿之不能檢飭卿則推考明是漂船則何待譯官下去卽爲從願從便爲之事回諭此狀啓還下送
정조 15년
以忠淸水使金明遇啓本洪州牧漂到異樣船所載物件搜閱馳啓事傳于沈晉賢曰由旱路由木道旣有從願之命則事當反覆詳問指一報來而別諭之下該帥擧行昧然不知東西若此如殘弁老蔭之虞候牧使等不事事何足責乎此啓本還下送更令嚴飭地方官誠心曉諭於渠輩必以從陸駕海之間從長決定後從陸則其所折賣物件等事若不別加優厚其可曰柔遠而交隣乎駕海則輪接煖堗俟便發還發還時亦須造給衣袴事令廟堂嚴飭該帥臣處亦自政院枚擧此意下諭道伯
정조 15년
傳于趙尙鎭曰當該差祭銓官禁推
정조 15년
以漢城府坐不坐單子傳于洪仁浩曰判堂時帶內局京兆本任許遞
정조 15년
李晩秀以弘文館言啓曰新除授副修撰李晴時在京畿坡州地經筵入番事緊請斯速乘馹上來事下諭傳曰依啓
정조 15년
沈晉賢以兵曹言啓曰新除授忠翊衛將李長煜前任公州營將時在任所而上來間本廳番次苟艱云今姑改差何如傳曰允
정조 15년
李亨元以承文院都提調意啓曰院寫字官彭得大金孝儉吳命養皮宗鼎有頉代肄習洪聖老趙箕杓李師伋郭興玄依例陞補付軍職冠帶常仕童蒙李希泌崔安鎭彭祖同朴宗復安宗人李希奎李希豐朴世郁筆才頗有成就之望屬于本院肄習使之鍊業何如傳曰允
정조 15년
洪仁浩以刑曹言啓曰因右邊捕盜廳啓辭犯夜別監姜守忠除名嚴棍不能檢飭司謁及頭目掖隷嚴杖懲礪事命下矣依傳敎司謁車大興行首別監高文福等各嚴杖一百懲礪放送之意敢啓傳曰知道
정조 15년
洪仁浩以義禁府言啓曰司僕寺草記批旨內旣有關問該道如果故犯卽其地定配之命則配與不配間不爲指一草記故朝有飭敎矣觀此草記旣云非故犯該牧使用減一等律事命下矣該牧使李鴻運卽其地定配減一等黃海道松禾縣維安驛徒三年定配而以草記及批旨內辭意具罪目依例發遣府書吏押送配所何如傳曰允府吏下送有弊到城外定府吏押送可也
정조 15년
洪仁浩以刑曹言啓曰今初五日傳敎內湖西李存昌悔悟之口供令該曹分付錦伯一通謄送以來後草記仍自政院頒布朝紙俾各曉然知之事分付刑曹事傳敎據李存昌供辭謄報之意發關本道矣卽接忠淸監司朴宗岳移文則存昌供辭一通謄送而取考其供招則以爲矣身自以癡騃之年素有固滯之病流入異端沈惑其事者今至數年之矣今承縷縷之明敎勤勤之指誨恍然覺悟犁然騂恧大抵其學非我東方正學也卽西洋國邪學也至妖至誕極虛極謊無父無君傷倫傷義天生萬民各有其業非士則農非工則商夫豈有天堂亦豈有地獄乎矣身如不能生逢今日而不幸就死於未覺之前將無歸見父祖於泉下之顔矣今日矣身之覺得一則國恩二則國恩從此以後歸伏故土感祝國恩目之所覩耳之所聞父子有親君臣有義夫婦有別長幼有序朋友有信也五倫大義恒着肚裏甘作聖世之良民先祖之肖孫矣覺之則生不覺則不生覺之則利不覺則不利覺之則爲人不覺則爲禽爲獸似此義理矣身今幸洞覺古有五十而知四十九歲之非者又有人孰無過改之爲貴之古語矣身將以此意歸詑鄕隣如有未及快覺之人則矣身決當誠心開釋以爲感化之地計料云矣敢啓傳曰知道觀於其言之近理騐得其心之歸正李存昌永爲放送許作無辜之平民使未盡怳然之愚氓轉相依倣有甘遷善不自覺之效事分付道臣可也
정조 15년
刑曹啓目計士李圭說工吏朴仁舜等亦俱已遲晩自臣曹考律重勘何如判付啓依允
정조 15년
掌令任長源啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情快正王法新除授持平李景溟時在忠淸道禮山地請斯速乘馹上來事下諭答曰不允下諭事依啓
정조 15년
辛亥十二月十一日辰時上御重熙堂左副承旨同副承旨入侍時左副承旨李敬五同副承旨沈晉賢假注書趙台榮記注官金良倜李宗烈以次進伏訖上命晉賢書忠淸監司朴宗岳狀啓唐人問情事判付訖上曰此狀啓還卽下送水使狀啓辭語亦與道伯狀啓無異則自政院直爲還下送可也命退承史以次退出
정조 15년
行都承旨趙尙鎭坐直行左承旨李祖承坐直行右承旨李亨元坐左副承旨徐有成未肅拜右副承旨洪仁浩坐同副承旨沈晉賢坐注書李海淸仕直一員未差假注書趙台榮仕事變假注書任㸁仕
정조 15년
洪仁浩啓曰大司憲申應顯疏批未下執義朴宗來持平張至顯未肅拜掌令權坪持平李景溟在外掌令任長源呈辭監察茶時之意敢啓傳曰知道
정조 15년
李亨元啓曰御營廳將官來言今日本廳軍兵日次私習云矣敢啓傳曰知道傳于趙尙鎭曰禮房承旨入侍
정조 15년
傳于李亨元曰右承旨入侍傳于洪仁浩曰當該引儀竝拿處
정조 15년
傳于趙尙鎭曰此後陵園祭器修改時屢於卓上所用器皿則戶判親爲奉審下送以其緣由皆令草記
정조 15년
以廣州府尹薦望傳于趙尙鎭曰昨日傳敎中道內秩高有聲績守令移擬云者卽指坡牧而今見薦望以昨年遞免之楊牧首擬此必坡牧則過年限又是補外故然矣更思特除則非外補不可此薦望更爲擬薦事招致備郞分付
정조 15년
備邊司薦望以徐有臣爲廣州府
정조 15년
有政吏批判書吳載純參判李在學進參議未差行都承旨趙尙鎭進以沈煥之爲吏曹參議李致中爲刑曹判書趙宗鉉爲漢城判尹徐有成爲刑曹參議李晩祥爲刑曹正郞閔垠爲工曹正郞曺允精爲尙衣僉正任希問爲監察李殷模爲中學敎授鄭東觀爲東學敎授尹序東爲南學敎授韓光植爲西學敎授韓光會爲景慕宮提調洪樂正爲刑曹佐郞李普源爲司僕主簿
정조 15년
兵批判書徐浩修褒貶進參判李洪載入直進參議李夔參知金履翼褒貶進右副承旨洪仁浩進副護軍崔光浩徐有龍副司直具庠尹長烈鄭東愼竝單付
정조 15년
以吏曹參議沈煥之牌不進罷職傳旨傳于趙尙鎭曰只推承旨前望單子入之徐有成落點
정조 15년
李祖承以內醫院都提調意啓曰提調洪檍時無職名令該曹口傳付軍職何如傳曰允
정조 15년
兵曹口傳政事行副司直洪檍單付
정조 15년
李亨元以備邊司言啓曰因忠淸監司狀啓有草記稟處之命矣取見其狀本則洪州地漂到彼人以旱路斯速發送爲辭矣漂到人旱路水路從所願發送自是朝家柔遠人之政則今此道臣之依水軍虞候所報欲令從旱路還歸者固出於從其所願而第觀其問答措語欲從旱路者俱是船中雜人魂喪魄失於風波震盪之餘不顧船中許多東西物種惟謀自己便宜而若其解事數人語及從旱之際淚欲盈睫槪以其虞候所報船中物件論之米包恰過百數他般日用的器具亦且不貲如欲變賣作銀以聖朝厚往之政雖曰從優折定在渠輩終不免爲半失豈不可矜乎湖西之去登州本不甚逴遠若令徐徐待風還尋一帆所經之路則其必有天幸可坐而策似此利害若令譯舌從容開導善爲說辭則其墮淚者必如癢得搔其喪魄者必如醉得醒若然則在渠輩豈不爲有益而無失乎此非慮旱路之有些少貽弊實爲渠輩曲盡思量者令道臣知悉此意申飭問情譯官使之從長擧行恐合事宜然若以廟堂覆奏之如此勒令驅遣拂其所願使萬死一生之人含冤而去則實非朝家本意此意倂爲知委俾無一毫不善擧行之患何如傳曰允草記論理曲盡事情以此嚴飭道臣一從渠願俾勿一毫抑勤可也
정조 15년
李亨元以兵曹言啓曰僉知中樞府事金順行身病猝重時月之內無望供職呈狀乞遞西樞雖是閑局不可一向虛縻改差何如傳曰允
정조 15년
洪仁浩以義禁府言啓曰廣州前府尹李家煥拿問處之事傳旨啓下矣李家煥已上來待命佩符之人例不得拿囚待其交代後拿囚何如更思檢飭道路凡事不可許久曠官若待永興前倅之上來將至歲飜人固得人有難遲待況本府有莫重處築筒之役亦豈可付之生手永興前府使徐有臣仍任此草記還給可也
정조 15년
備邊司薦望以鄭益祚爲廣州府尹
정조 15년
禁府啓目工曹佐郞趙儀逵原情云云傳旨內辭緣泛稱遲晩刑推得情何如判付啓以草記勘放爲良如敎又照目吏曹前參議曺允大莫重享官不審愼差推考罪杖八十收贖奪告身三等私罪奉敎依允爲旀功減一等爲良如敎
정조 15년
辛亥十二月十二日巳時上御重熙堂禮房承旨入侍時行左承旨李亨元記事官李海淸記注官李宗烈承膺祚以次進伏訖上命書傳敎曰貶坐在郞吏曹堂上禁推人改差政官牌招開政差出待下批牌招察任近日入啓公事皆以亞堂替行刑曹堂上中尋單及呈告人許遞亦令今日政差出待下批一體牌招察任命退承史以次退出
정조 15년
辛亥十二月十二日未時上御重熙堂右承旨入侍時右承旨洪仁浩假注書趙台榮記注官金良倜承膺祚以次進伏訖上命書榻敎曰當該坐直承旨遞差前望單子入之待下批牌招察任上曰當該差祭銓堂推考出榻敎又命書公事判付訖命退承史以次退出
정조 15년
行都承旨趙尙鎭坐直行左承旨李祖承坐行右承旨李亨元坐直左副承旨徐有成坐右副承旨洪仁浩坐同副承旨沈晉賢坐注書李海淸仕直一員未差假注書趙台榮仕事變假注書任㸁仕
정조 15년
洪仁浩啓曰大司憲申應顯疏批未下執義朴宗來持平張至顯未肅拜掌令權坪持平李景溟在外掌令任長源呈辭監察茶時之意敢啓傳曰知道李亨元啓曰來十六日日次儒生殿講爲之事命下矣處所以何處爲之乎敢稟傳曰便殿爲之日字以開坼殿座日進定可也傳于李祖承曰左承旨入侍以平安監司洪良浩狀啓義州人金炫弘等拯出人命事實査啓事傳于徐有成曰拯活人命之功極爲可尙且其實事果然云何待回啓依例加資今日內口傳下批仍卽成送敎旨事分付該曹洪仁浩以義禁府言啓曰時囚罪人趙儀逵原情公事判付內以草記勘放事命下矣趙儀逵傳旨內改備祭器鑞色外露所見未安拿問處之罪取考律文則大明律造作不如法條有曰凡造作不如法者笞四十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣趙儀逵從重論杖一百收贖告身盡行追奪放送何如傳曰首郞則只汰去次郞之獨爲奪告身有關刑政以公罪勘放可也洪仁浩以義禁府言啓曰時囚罪人趙儀逵杖一百收贖告身盡行追奪照律草記批旨內以公罪勘放事命下矣趙儀逵杖一百以公罪收贖放送之意敢啓傳曰知道
정조 15년
大司憲申應顯疏曰伏以臣於病伏中忽伏承都憲新除之命且惶且感莫省攸措而此是臣向來遭彈之職也傷弓之怯懲羹之戒交切于中惝怳抑塞實欲鑽地以入而不可得也臣於其時請討之義豈與諸臺有異而特以名字之書與不書意見有所參差行遣之罰臣獨倖免至今思之尙切愧恧伸救之疏見格門將避嫌之啓又阻喉院莫非臣疲軟見輕之致臣所自訟而向來憲臣未諳事實發啓論列初無簡通而曰屢度簡通終始巧避卽日疏救而曰見阻之疏作爲免謗結之以不誠莫甚其所爲言何其不諒如是耶特蒙聖明之俯燭臺批及臣子疏批昭釋無餘雖使臣自明而自解何以加此闔門感祝不知死所然刊削之啓雖云已停僨敗之地不宜復叨何敢以時月之稍久天日之洞燭爲一刻蹲冒之計哉次對有命庚牌儼臨而承膺無路短章呼籲伏乞天地父母俯賜諒察亟許鐫免仍治臣逋慢之罪以肅朝綱以安微分千萬幸甚如臣情踪豈敢開口論事而彼竄配諸臺不誠之罪雖係難恕所言之事有關懲討聖世無棄物雷霆不終朝而自秋徂冬歲律將改其中亦有情理之切可矜惻者至於承宣之覆難因其職也近地移配雖出曲諒病勢沈痼通朝所知以殿下至仁之德豈不思轉圜之道耶此臣前疏未徹之語敢此附陳伏願竝命宥還以光聖德焉答曰省疏具悉所請不允卿其勿辭行公
정조 15년
辛亥十二月十三日辰時上御重熙堂左承旨入侍稟事閣臣同爲入侍時行左承旨李祖承記事官李海淸記注官金良倜承膺祚京畿監司徐鼎修以次進伏訖上命讀公事書判付訖敎鼎修曰有何稟達之事乎鼎修曰楊州鎭營聞於年前移設他邑而本州處東北之交物衆地廣爲畿內大都會戢盜之政不容少忽依前設置鎭營恐合便宜故敢此仰達矣上曰依爲之出擧條命退諸臣以次退出
정조 15년
都承旨未差行左承旨李得濟未肅拜行右承旨黃昇源未肅拜行左副承旨申大謙未肅拜右副承旨李壽咸未肅拜同副承旨李秀夏在外假承旨李胤謨守廳注書李海淸仕一員未差假注書趙台榮仕直事變假注書任㸁仕
정조 15년
徐有成啓曰大司憲申應顯執義朴宗來持平張至顯未肅拜掌令任長源呈辭掌令權坪持平李景溟在外監察茶時之意敢啓傳曰知道
정조 15년
徐有成啓曰禁衛營將官來言今日本營軍兵日次私習云矣敢啓傳曰知道
정조 15년
徐有成啓曰御營廳將官來言今日本廳軍兵日次私習云矣敢啓傳曰知道
정조 15년
趙尙鎭啓曰左承旨李祖承今日不爲仕進卽爲牌招何如傳曰許遞前望單子入之待下批牌招察任
정조 15년
申耆啓曰新除授承旨李集斗方在罷散中何以爲之敢稟傳曰勿施
정조 15년
傳于申耆曰未下直守令皆令明日辭朝
정조 15년
申耆啓曰今此試官望中時無職名人令該曹口傳付軍職何如傳曰允
정조 15년
傳于徐有成曰拿處引儀放送傳于申耆曰差祭玉堂許遞
정조 15년
下備忘記于徐有成曰院相卽摠攝國政之任也其體貌與禮遇果何如而不幸間有事故者盤劍未嘗輕加此卽我朝敬大臣之家法也此人亦然年前臺論之峻發也只施譴罷之典者意豈徒爾今聞其長逝若無拔例之擧烏在其別視院相之意乎前領府事金尙喆罪名蕩滌以大臣禮葬擧行情固可誅三尺有時或屈者蓋於常法之中參以造化之權化之權也其當不當何足較看濟州牧減死荐棘罪人宇鎭特爲放送卽許歸葬
정조 15년
趙尙鎭啓曰諸承旨有稟達事來詣閤外請對矣傳曰斯速退去
정조 15년
趙尙鎭啓曰諸承旨雖伏承退去之命而衷情轉益罔措更爲冒萬死求對矣傳曰無論可爭不可爭傳敎中間執置而詣閤請對大關後弊卿等爲先從重推考
정조 15년
趙尙鎭啓曰諸承旨雖伏承重推之命而俄下備忘萬無頒布之路衷情震懍罔措更爲冒萬死求對矣傳曰俄下備忘記豈無深量而然乎以如許之干犯有若此之處分此豈爲其人其家一則曰示朝廷寬大之政一則曰念院相體任自異也此箇委折已詳言於備忘記中備忘記若不頒布則外廷何以知處分之本意乎斯速頒布更勿煩籲傳于沈晉賢曰承旨李亨元所爲萬萬駭然罷職
정조 15년
趙尙鎭啓曰諸承旨雖伏承啓辭還給斯速退去之命而衷情轉益抑塞冒萬死更爲求對矣傳曰焉敢若此乎卿等禁推爲先遞差
정조 15년
傳于沈晉賢曰承旨前望單子入之待下批牌招察任
정조 15년
承旨前望單子入之徐邁修李晩秀林濟遠金翊休沈煥之徐榮輔落點
정조 15년
徐榮輔啓曰諸閣臣雖伏承請對啓辭還給之命而衷情轉益抑塞更爲冒死求對矣傳曰退去
정조 15년
徐榮輔啓曰諸閣臣雖伏承啓辭還給斯速退去之命而衷情轉益抑塞冒萬死更爲求對矣傳曰一提學之入來如此萬萬非所知於此閣臣極爲慨然一提學當施譴罷之典斯速退去
정조 15년
徐榮輔啓曰玉堂上下番有稟達事來詣閤外請對矣傳曰傳敎政院姑不頒布爾等知何事詣閤乎其委折令政院問啓
정조 15년
徐榮輔啓曰問啓事命下矣問于校理申馥修撰李祉永處則以爲臣等雖未見備忘下者而伏聞有逆賊尙喆罪名蕩滌逆賊宇鎭特令歸葬之命衷情驚懍罔知攸措敢爲相率求對云矣敢啓傳曰斯速退去
정조 15년
徐榮輔啓曰領府事李福源有稟達事來詣請對矣傳曰凡事自有次第輕重則政院之覆逆雖過抑有說臺諫之責雖小事猶許爭難而大臣去就關係何如則此事如是請對若加於此則將如何爲之萬萬慨歎卿之本任爲先免解卿其知悉
정조 15년
徐榮輔啓曰領敦寧洪樂性左議政蔡濟恭有稟達事來詣閤外請對矣傳曰自有朝廷體貌何如是乎似此處敬禮有所不暇顧況領府以此遞免則揆以處義卿等亦必難於獨爲晏然以此以彼勢難引接此非忽於敬大臣也卿等退待處分事承旨傳之
정조 15년
都承旨徐邁修左承旨李晩秀右承旨林濟遠右副承旨沈煥之同副承旨徐榮輔伏閤啓曰伏以今日處分此何擧也以喆宇兩賊情節之至憯斷案之已具尙使之假息於覆載之間刑政之失已無可言而王章未伸鬼誅先加牖下之斃益激輿情其在明義理嚴隄防之道惟當亟行追施之律仍允三司之啓以少洩神人之憤而不意今者尙喆蕩滌宇鎭放釋之命千千萬萬無前非常之擧乎此敎一下大臣近臣論思言責之臣莫不憂憤震惶相率齊聲冀回天聽以我殿下聖明庶幾幡然悔悟亟命反汗而終日守閤尙靳一兪譴罷相續聽聞驚惑臣等相顧抑塞更此冒籲伏乞聖上亟收朝下備忘使亂賊懲畏人心底定焉敢啓傳曰欲反汗則豈渙宣乎似此不誠之擧莫如早停之爲省煩爾等退去
정조 15년
校理李殷模申馥副校理李貞運申獻朝修撰李祉永伏閤啓曰今此逆賊尙喆罪名蕩滌之命逆賊宇鎭特放歸葬之敎實是意慮之所不到伏未知殿下何爲而有此萬萬非常之擧也噫嘻痛矣喆賊父子之罪可勝誅哉惟彼尙喆以妖慝之性據勻軸之地背却國恩力護凶賊耉輝復出之說龍妻援比之奏情跡難掩手脚盡露而宇鎭之彌天罪惡實由於其父之傳襲而然也啓草之構成擬帥之凶謀卽渠父子同惡相濟之斷案半行刀割姻附賊復而除助聲勢及夫宇鎭之就拿也與同死生之說旣已遲晩顧瞻他日之計明白納招則兩賊之尙今容貸於覆載之間者已是失刑之大者也今此喆賊未加天討先及鬼誅目下之所當先惟有喆賊之追施當律宇逆之嚴鞫正法而備忘忽下擧措非常凶如尙喆而貸之以院相逆如宇鎭而許之以歸葬以至於禮葬之命放還之敎尤是意外義理由是晦塞倫綱由是斁絶臣等竊恐此敎一頒則環東土數千里其將胥淪於夷狄禽獸之域矣臣等謂宜還收物故罪人尙喆罪名蕩滌及禮葬遲晩罪人宇鎭放還歸葬之命仍令王府亟施尙喆追律之典特允宇鎭嚴鞫正法之請答曰斯速退去
정조 15년
傳于徐榮輔曰旣有禁推之命如是守閤豈有如許擧措乎守閤承旨閣臣玉堂無論已處分未處分一竝令該府拿問捧口招以聞其中一提學罷職
정조 15년
傳于徐榮輔曰南所衛將羅潤祿假承旨差下
정조 15년
傳于羅潤祿曰假承旨焉敢啓辭乎拿處傳于羅潤祿曰東所衛將李台一假承旨差下
정조 15년
傳于李台一曰假承旨入侍
정조 15년
傳于李台一曰備忘記之不爲頒布旣犯禁令且關後弊之故纔有處分之擧矣事雖苟簡當用權道處何拘細嫌已令假承旨頒布俾俗見無所礙今則事旣出場出納別無難處則在院擧行無間於此承旨他承旨承旨若此則諸閣臣亦然處分承旨閣臣玉堂竝分揀可以授符者牌招授符
정조 15년
李台一啓曰吏曹郞廳韓商新謂以尙喆父子負犯至重傳敎之下死不敢奉承云傳敎終不擧行事體所在萬萬駭然所當重勘而本院請推之外無他可施之罰何以爲之敢稟傳曰韓商新所爲萬萬放恣萬萬無嚴萬萬駭悖幺麽該曹郞官焉敢肆惡於閤外對假承旨無難咆喝乎亟施投竄之典
정조 15년
李台一啓曰卽者義禁府都事來言前領中樞府事李福源今方待命於金吾門外云係是大臣去就敢啓傳曰知道
정조 15년
李台一啓曰卽者義禁府都事來言領敦寧洪樂性左議政蔡濟恭今方待命於金吾門外云係是大臣去就敢啓傳曰知道
정조 15년
李台一啓曰卽者中樞府錄事來言前領府事李福源以爲沬血求對未蒙賜接責諭諄勤免職有命惶懍之極走伏金吾門外恭俟鈇鉞之誅云矣敢啓傳曰不當求對而先爲求對所失在卿況朝廷自有體貌則不顧格例而替行三司之事其責亦有在於卿縱曰先到由於家近其爲壞損事體卿實爲首此所以不得不遞免西樞之任也他大臣則旣承退待之批胥命固宜矣而卿則以已遞無職名之大臣隨僚相又爲胥命豈非壞例中又壞例一節深於一節者乎見今風聲撼屋寒威栗烈雖使少壯者觸冒易致傷損況如卿等耆耋大臣乎領敦寧及左相處若下勿胥之命則慮有陳箚或求對之擧待出場姑不願賜批卿則安心卽爲還第事遣史官傳諭見還第然後復命事嚴飭送之大臣之破壞格例若此則彼新進少輩何足深責然所惜者三百年臺體也不許晉接則當以啓爭之啓又路阻則又當以箚以疏而其身則伏閤其言則捨啓尋箚者往古來今焉有如許格例乎且況箚非一日屢瀆之事則隨批下更尋箚殆若赫蹄往復者然屑越甚矣此等處若或一味任他則所謂格例擔却笆邊而後已豈可曰細故也今日伏閤陳箚兩司一竝罷職玉堂雖異於兩司而如當伏閤之時聯參於臺官之下亦不易之格例也政院則求對不得乃能以啓代爲惟玉堂徒知箚子二字擧措之顚錯萬萬寒心諸玉堂爲先從重推考
정조 15년
傳于李台一曰兵曹郞廳汰去其代令該曹口傳差出
정조 15년
吏曹口傳政事以鄭東愼爲兵曹佐郞
정조 15년
吏曹口傳政事禁府都事李儒亨監察李宗明相換
정조 15년
傳于李台一曰似此事以不得擧行之意有司之草記藩臣之狀啓大是無於古之謬習故年前申禁之命何如則今又以宇鎭不得放送事有此草記若此則金石之典一承宣惟意闊狹乎當該承旨畿沿定配在院承旨遞差當該堂上爲先遞差其代政官牌招開政差出待下批牌招擧行
정조 15년
李台一啓曰吏曹判書吳載純參判李在學牌不進推考傳旨今方捧入而開政命下之後如是違牌不卽擧行事甚未安判書參判更爲牌招開政何如傳曰允
정조 15년
傳于李台一曰判堂之以閣職待勘違牌似然矣參判之無端逡巡何也參判李在學遞差參議前望單子入之待下批牌招察任
정조 15년
李台一啓曰新除授吏曹參議曺允大方在奪告身中何以爲之敢稟傳曰蕩滌敍用李台一啓曰新除授吏曹參議曺允大以前任平壤庶尹方在解由未出中何以爲之敢稟傳曰勿拘
정조 15년
傳于李台一曰大司憲遞差
정조 15년
傳于李台一曰來日來無盡何必深夜守閤乎當該承旨竝遞差今日政新除授承旨待下批牌招察任
정조 15년
有政吏批判書吳載純牌不進參判未差參議曺允大進假承旨李台一進啓曰判書吳載純牌招不進參判未差小臣獨政未安何以爲之敢稟傳曰只出緊任以閔鍾顯爲大司憲李勉兢爲大司諫李彦祐爲執義柳雲羽爲司諫鄭弼祚爲掌令宋俊載爲持平鄭來百韓致應爲正言具庠爲工曹判書廣州府尹鄭益祚單付永興府使徐有臣仍任事承傳以李得濟申大謙黃昇源李壽咸李秀夏爲承旨
정조 15년
兵批判書徐浩修內閣進參判李洪載參議李夔病參知尹長烈入直進假承旨李胤謨進副護軍觀副司直趙尙鎭李亨元李敬五洪仁浩竝單付
정조 15년
傳于李胤謨曰閣職一空閣臣中罷散人員敍用仍差檢校牌招推移入直
정조 15년
兵曹口傳政事副司直李秉模單付
정조 15년
以黃海監司李敬一狀啓白翎鎭唐船漂到事
정조 15년
傳于李胤謨曰從願卽爲還送而厚饋加着以示撫恤之意事令廟堂嚴飭星火分付
정조 15년
李胤謨以禮曹言啓曰前副修撰韓光植西平府院君墓致祭事今十五日當爲受香祝京畿安山地下去而時無職名令該曹口傳付軍職以爲受香進去之地何如傳曰允
정조 15년
李胤謨以兵曹言啓曰依下敎政院書吏金性說等五人各決棍三度之意敢啓傳曰知道
정조 15년
獻納李羽晉疏曰伏以臣伏聞有逆賊尙喆罪名蕩滌逆賊宇鎭放送之命噫嘻此何擧也宇賊通天之罪亘古之逆凡有血氣之倫孰不欲食肉寢皮而臣於此賊之獄適忝問郞且見妖慝之狀耳聽凶憯之招忠憤所激直欲手刃至有沬血抗言之擧其所痛惋之心實有倍於他人蓋締結逆復紹介妖愷援引賊偉釀成滔天之變者實爲衆逆之根柢群凶之窩窟而至於顧瞻他日群不逞得志之供則凶謀盡綻反形已具尙逭三尺偃處海島而荏冉六載無一介碎首刳心爲殿下死者誠可謂國無法矣國無人矣且尙喆之負犯何如聲討何如而王章不加鬼誅先及神人之憤已無可言乃反以院相之故遽貰其罔赦之罪至命蕩滌其罪名況以宇賊之劇逆大憝竝加放釋之命古今天下寧有是耶臣僇人也三司一步已成鐵限而天地之恩偏厚於一物五朔之內除命四下頑如木石一味違傲伏地悚蹙惟俟鈇鉞之誅尙何敢自居言地出口論事而竊附國人曰殺之義瀝血陳章仰瀆崇聽伏乞聖明亟加三思特寢尙喆罪名蕩滌宇鎭放送之命仍從執法之請夬施當律焉臣無任云云省疏具悉勿煩
정조 15년
都承旨未差行左承旨申大顯坐直右承旨未差左副承旨未差右副承旨未差同副承旨未差注書李海淸拿處一員未差假注書金達淳仕直趙台榮仕事變假注書任㸁奉命出去
정조 15년
藥房提調洪檍行左承旨李得濟啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中官殿藥房口傳問安答曰知道
정조 15년
李得濟啓曰今日殿座承旨不可不備員而同副承旨李秀夏在外合有變通之道都承旨未差之代政官牌招開政差出何如傳曰許遞前望單子入之
정조 15년
李得濟啓曰備邊司郞廳來言今日賓廳日次而大臣方在胥命中不得來會云矣敢啓傳曰知道
정조 15년
李得濟啓曰禁衛營將官來言今日本營軍兵日次私習云矣敢啓傳曰知道
정조 15년
李得濟啓曰御營廳將官來言今日本廳軍兵日次私習云矣敢啓傳曰知道
정조 15년
傳于李得濟曰吏兵房承旨持褒貶啓本入侍
정조 15년
黃昇源啓曰試官李在學時無職名令該曹口傳付軍職何如傳曰允
정조 15년
兵曹口傳政事副司直李在學單付
정조 15년
傳于李得濟曰侍衛軍兵毛具
정조 15년
李得濟啓曰新除授右副承旨尹㬦卽爲牌招察任何如傳曰允
정조 15년
李得濟啓曰諸承旨有稟達事來詣閤外請對矣答曰退去申大謙啓曰兩司諸臺有稟達事來詣閤外請對矣傳曰退去
정조 15년
申大謙啓曰諸玉堂有稟達事伏閤請對矣傳曰退去
정조 15년
大司憲閔鍾顯大司諫李勉兢執義李彦祐掌令鄭弼祚持平宋俊載正言鄭來百等啓曰臣等伏見昨下備忘有物故人尙喆罪名蕩滌遲晩罪人宇鎭放送歸葬之命驚惶崩迫相率求對而尙未借方寸之地衷情抑鬱轉益罔措噫彼劇逆父子陰結諸賊讎視國家窮凶絶悖情節畢露臺閣之啓鞫庭之招斷案已成擧國同憤凡在含生之倫孰不沬血飮泣爭欲手磔口臠而逆喆則顯戮未加鬼誅先及逆宇則徑加酌處偃息海島已是失刑之大者而今於逆喆物故之後忽有此萬萬非常之處分噫嘻此何事也殿下以逆喆之爲院相謂可以屈法而自點之謀逆未聞以院相而貸死許積之負犯未聞以院相而傅生今獨於逆喆之徑斃豈可以院相之故少加容貸也哉至於逆宇卽一已結案未正法之劇賊也夫遭喪歸葬卽指流徒以下之輕罪耳雖在鞫獄干連之類初不可議到況於今古所無之劇逆遽爾放送使之歸葬古今天下寧有是也此而奉承則其可曰國有典憲廷有臣子乎臣等且伏見昨日傳敎有曰其當不當何足較看然則殿下亦已知其事之不當矣天下事豈有不當而可爲之者亦豈有知其不當而遂爲之者哉今於萬萬不當之事强拂群情力拒公議大僚遽加遞免諸臣相繼被譴命令失當聽聞駭惑嗚呼此豈臣等平日所仰望於聖上者哉臣等伏承退去之命尤不勝驚遑抑塞如不欲生守閤聯陳不暇緩殾伏願淵然深思幡然改圖亟寢逆喆罪名蕩滌宇賊放送歸葬之命尙喆追施當律宇鎭夬正王法俾彝倫無至永斁亂賊有所知懼焉答曰勿煩
정조 15년
校理李殷模申馥副校理李貞運申獻朝修撰李趾永等伏閤啓曰臣等誠意淺薄言辭拙訥昨陳三啓終靳一兪徹夜守閤尤忱倍激噫殿下視今日爲何如時耶義理晦塞倫彝斁絶危亡之形迫在呼吸臣等不敢知殿下何爲而有此非常之擧也以喆宇之凶逆而蕩滌之放還之殆若尋常罪囚之宥貸者然天下寧有是哉備忘所敎明是必不可行之事臣等所爭明是必不可易之義以殿下之明聖亦必念及於此而强費不可行之辭敎欲詘不可易之公論大僚求對遽命解任臺閣陳箚次第被譴以至於承宣銓郞之相繼投竄尤是萬萬過中之擧滿朝波蕩景色愁沮是豈臣等所仰望於殿下者哉顧今隄防潰裂國勢綴旒此誠臣子汲汲遑遑之時而誠未回天時已經夜莫非臣等不忠無狀之罪此敎未收還之前有死而已不敢爲退去之計伏願聖明赫然深思亟寢昨下備忘喆宇兩賊仍施當律俾王章伸而亂賊懼焉答曰勿煩
정조 15년
校理李殷模申馥副校理李貞運申獻朝修撰李趾永等伏閤啓曰臣等徹宵守閤待朝陳啓冀承反汗之命而及奉批旨迺有勿煩之敎臣等自慙誠薄無以仰回天聽此莫非臣等不忠之罪也嗚呼臣等此請豈可已而得已也哉凶逆之如尙喆而臥斃牖下妖賊之如宇鎭而假息島中者已是失刑之大者而今於尙喆物故之後乃有此萬萬非常之擧至以情固可誅而三尺有時或屈爲敎噫殿下旣知其情之可誅則三尺卽四百年關和金石殿下何得以屈之乎殿下旣屈三尺之法而諉之以造化之權苟如是則書所謂天討有罪五刑五用之義將焉用哉絲綸一播聽聞驚惑亂賊無所懲畏國勢漸就岌嶪思之及此直欲痛哭臣等雖無似亦具彝性目見義理之將至晦塞危亡之迫在呼吸不思所以沬血張膽之道則其可曰今日之臣子乎玆敢不避瀆擾更陳危懇伏願亟寢昨下備忘仍擧兩賊當施之律少洩輿憤焉答曰勿煩
정조 15년
傳于李得濟曰承旨前望單子入之待下批牌招察任
정조 15년
承旨前望單子入之申大顯落點
정조 15년
注書李海淸拿處代以金達淳爲假注書
정조 15년
傳于李得濟曰昨日徐有成之不當捧之草記捧入及其下問游辭入稟已可駭今日尹㬦之陞殿無一言直出閤外不召而入欲開口爭執又豈不可駭不可以本來柔善過加寬恕或竄或拿而更思決不可深責定配罪人徐有成時囚罪人尹㬦竝以奪告身之律勘放
정조 15년
傳于李得濟曰雖有憲府都吏啓曰之故事未聞武弁承宣之院議啓辭此已濫矣又焉敢守閤乎行左承旨李得濟雲山郡守除授行右承旨申大謙陽川縣令除授旣非勒逐使之退待臺廳則此胡不得擧行之事䝱囑武承宣無難煩稟有若傳喝然大司憲閔鍾顯慈山府使除授大司諫李勉兢榮川郡守除授皆令當日辭朝時任守令居中居下者外令該曹遞付京職長官旣被譴隨參三司勢難晏然一竝許遞
정조 15년
傳于申大顯曰以今日所爲李得濟之雲山過矣麻田見窠除授纔已辭朝出去仍令除朝辭赴任
정조 15년
吏曹口傳政事社稷令李敦源單付
정조 15년
以平安道今秋冬等褒貶啓本判付內啓下吏曹爲旀飭令果何等截嚴則出自經幄者題目若此乎驗其不能善治大抵文學政事本非一致題語之帶得褒評者殊非令下戢念之意道臣推考該倅改差其代必以可堪者差送爲良如敎
정조 15년
江原監司尹師國監營屬中軍以下褒貶啓本判付啓下兵曹爲旀酬勞自酬勞堪任自堪任如彼其不堪任則從他酬勞亦可改差差代如衛將等閑窠待窠付祿爲良如敎
정조 15년
忠淸水使金明遇邊將褒貶啓本判付啓下兵曹爲旀安興僉使呂從周題目旣曰民怨則何可置最關問該閫草記勘罪爲良如敎
정조 15년
平安兵使李漢豐邊將褒貶啓本判付啓下兵曹爲旀平南外怪馬馬海三鎭將特除之後又能上考可知其不卑殘鎭依前下傳敎準瓜善地陞遷一款惕念擧行其中外怪萬戶成鎭殷題評得廉字之目在關西可謂大暵之雲霓此等人收用何待準瓜今都政貶窠守令陞遷差送事知悉爲良如敎
정조 15년
以忠淸水使金明遇啓本原譯官問情一通及發送日字待其報來馳啓事傳于申大顯曰路程記依筵敎令廟堂措辭行會漂人之接置南別宮雖曰前例日寒若此一日遲滯可悶渠輩歸心亦當如矢渡江後直送弘濟院館舍令備郞依例問情後卽爲發送而沿路西邑諸道亦令廟堂預爲申飭各別接待在前漂人出來時我國閒雜人成群圍帀貽羞莫甚今番雖一箇雜人若有雜亂之弊四道道臣難免重責預爲嚴飭
정조 15년
申大顯以敦寧府言啓曰府郞廳等矣今秋冬等褒貶等第當爲磨勘而首堂上身病限內不得爲之之意敢啓傳曰知道
정조 15년
申大顯以中樞府郞廳以判府事言啓曰今秋冬等褒貶當爲等第而領府事臣李福源有身病限內不得磨勘之意敢啓傳曰知道
정조 15년
申大顯以吏曹言啓曰曹所屬宗簿寺官員等今辛亥年秋冬等褒貶當爲等第而因本寺提調有故不得磨勘之意敢啓傳曰知道
정조 15년
申大顯以戶曹言啓曰本曹郞廳及所屬各司官員今辛亥秋冬等褒貶依前例磨鍊以入而軍資監司宰監司䆃寺內贍寺因都提調提調有故不得磨勘去春夏等褒貶時軍資監因都提調有故限內不得磨勘矣今則其時官員已多遷轉難以考績依近例蕩滌何如傳曰允
정조 15년
申大顯以禮曹言啓曰宗廟署各陵殿園墓本曹郞廳四學童蒙敎官通禮院掌樂院東西氷庫典牲署惠民署典醫監禮賓寺圖畫署官員等今辛亥年秋冬等褒貶等第以入而社稷署景慕宮內醫院觀象監司譯院弘文館藝文館春秋館成均館奉常寺東西活人署東南關王廟承文院官員等各其司領事都提調提調及堂上有故不得一體磨勘之意敢啓傳曰知道
정조 15년
申大顯以禮曹言啓曰今此本曹秋冬等褒貶等第時陵官啓本中一處通禮院官員啓本中二處刀擦之意敢啓傳曰知道
정조 15년
申大顯以禮曹言啓曰今此本曹所屬各司官員等褒貶時康陵令李禾與參議臣李義弼有應避之嫌不得同爲磨勘別啓以入之意敢啓傳曰知道
정조 15년
申大顯以兵曹言啓曰本曹今辛亥年秋冬等褒貶等第磨鍊以入而曹所屬司僕寺軍器寺典設司訓鍊院官員等矣褒貶因各其司提調及堂上有故不得一體磨勘之意敢啓傳曰知道
정조 15년
申大顯以兵曹言啓曰本曹今辛亥年秋冬等褒貶啓本中刀擦三處之意敢啓答曰知道
정조 15년
申大顯以刑曹言啓曰今秋冬等褒貶當爲磨勘以入而參判臣朴祐源方在俟勘中未得赴坐參議未差限內不得爲之之意敢啓傳曰知道
정조 15년
申大顯以工曹言啓曰本曹郞廳今辛亥年秋冬等褒貶及屬司尙衣院掌苑署今辛亥年秋冬等褒貶合三度磨勘以入而屬司繕工監瓦署造紙署典涓司今辛亥年秋冬等褒貶因各該司提調之有故限內不得磨勘屬司造紙署今辛亥年春夏等褒貶亦因該司提調之有故限內不得磨勘其時官員亦多有遷轉者依近例蕩滌之意敢啓傳曰知道
정조 15년
申大顯以耆老所言啓曰本所堂上多有身病今辛亥秋冬等褒貶限內不得磨勘之意敢啓傳曰知道
정조 15년
甲大顯以宣惠廳郞廳以都提調言啓曰本廳郞廳等今辛亥秋冬等褒貶等第磨勘以入之意敢啓傳曰知道
정조 15년
申大顯以忠勳府言啓曰今辛亥年秋冬等褒貶當爲磨勘而本府有司堂上綾恩君臣具允明有病故限內不得爲之之意敢啓傳曰知道
정조 15년
申大顯以弘文館官員以提學言啓曰今秋冬等本館褒貶當爲等第磨勘而以領館事大提學未備限內不得爲之之意敢啓傳曰知道
정조 15년
申大顯以壯勇營言啓曰本營郞廳及將官以下褒貶當爲磨勘而郞廳則餉色提調臣金履素赴燕不得備員擧行將官則依下敎兵房官職定制前姑勿爲之只以將校馬步各哨頭目軍及統首等勤慢等第啓本三度書入之意敢啓傳曰知道
정조 15년
申大顯以濬川司郞廳以都提調言啓曰本司都廳及郞廳今辛亥年秋冬等褒貶當爲等第而公事提調未差限內不得磨勘之意敢啓傳曰知道
정조 15년
申大顯以訓鍊都監從事官以都提調言啓曰今辛亥年秋冬等褒貶磨勘以入之意敢啓傳曰知道
정조 15년
申大顯以禁衛營從事官以都提調言啓曰本營從事官及諸將官今辛亥秋冬等褒貶當爲等第而臣樂性有身病限內不得磨勘之意敢啓傳曰知道
정조 15년
申大顯以御營廳言啓曰本廳從事官及諸將官今辛亥年秋冬等褒貶當爲等第而都提調臣李福源有身病限內不得磨勘之意敢啓傳曰知道
정조 15년
領府事李福源疏曰伏以臣昨伏見備忘下者有尙喆罪名蕩滌宇鎭放送之命驚惑之極蒼黃求對擬以刑法隄防之萬萬不可奉行之意畢陳前席矣未蒙召接遽承遞免震懍逬出走伏金吾鈇鉞之誅竦息以俟誨責又降勿胥有命以恧以惶不省攸措噫王章不嚴恩每掩法負犯甚重干係不輕之類傅輕從寬前後非一而豈有如此賊父子之罪惡而生屈當施之法死加不當施之恩壞邦憲而拂輿情一至於此乎夫締結賊復七字刀割鞫情證引固已狼藉畢露至於一句凶供便是結案而牖下臥斃島中假息三尺之蕩然久矣今又假以禮葬許以全釋有若尋常罪過之因事疏滌者然天下寧有是哉自初酌處時輒以院相爲敎而事有輕重法有大小此等劇逆尙可以曾經院相有所低昴哉況今國法未伸鬼誅先加大義益晦輿憤轉激而備忘之中又以院相二字爲沮遏衆論之地刑政絲綸一擧兩失以我殿下聖明何不念及於此也見方擧朝驚遑箚啓迭上沬血之請國論所同雖以雷霆之威荐下責罰而莫嚴者懲討難屈者義理竟當格而不行不如初無是命臣雖身無見職誠切秉彝壞例小嫌有不足恤敢於泥首之中冒陳求對之意伏望聖明俯賜察納亟寢昨下備忘以伸刑法以嚴隄防不勝幸甚答曰省疏具悉卿懇勿煩卿其安心還第仍傳曰旣解樞任該郞不可傳諭此批答招致備郞傳諭
정조 15년
判府事具允鈺等疏曰伏以臣等昨伏見備忘下者有逆賊尙喆罪名蕩滌宇鎭特令放送之命此何擧也此何事也噫嘻兩賊之負犯何如關係何如也締結逆後陰蓄異圖四字刀割已輸情款此卽兩賊至凶至憯萬剮猶輕之情節也君讎國賊不可一日共戴而王綱太恢常法不行逆喆則終令臥斃牖下妖宇至今假息島中刑政之失莫大於此輿情憤菀愈久愈激豈意千萬意慮之外又有此非常之擧也惟我殿下所法者祖宗之事也所守者關石之典也昔在肅廟朝逆臣積以曾受顧命之院相及其罪著終至賜死以肅廟聖德豈不念及於院相而有此處分也耶誠以逆不可縱法不可屈也今夫喆宇之惡有浮於積堅則殿下何不以祖宗朝已行之典行之於今日而乃令葬之以禮殆同無故之相臣放之以歸有若微眚薄譴古今天下寧有是哉喉院之繳納三司之求對乃其職耳遞罷相續景色愁沮竟令假差之承宣乃至頒布而後已不意聖明之世有此萬萬乖當之擧也臣等旣不能碎首前陛以回天聽相顧罔措如不欲生玆敢來詣闕外瀝血齊籲伏乞聖明穆然深思亟將所下傳敎先爲收還仍允三司之請快伸王法以洩神人之憤千萬幸甚答曰省疏具悉勿煩
정조 15년
司諫柳雲羽疏曰伏以殿下何爲而有此萬萬過中之擧耶古今天下安有亂臣賊子之禮葬歸葬者乎噫嘻痛矣尙喆宇鎭之窮凶極惡已悉於合辭中而顯戮未加王法莫伸尙使偃處畿甸假島已是刑政之失平臣子之共憤而今此備忘所下者卽國朝以來所未聞所未有之事也凡事有可以行之者有不可以行之者惟義而已矣惟義而可以行之者則雖愚夫之言可以行之惟非義而不可以行之者則雖人君之命不可以行之是故聖明之世有一兪一咈曰辟曰宥之美只一義字故耳今日朝廷諸臣不能明目張膽克致天討使亂逆容在覆載之間致此非常之擧此固諸臣等之罪也今日朝廷其可謂無人矣故殿下視朝廷以無人行此行不得之事然今日朝廷擧是人也人皆受秉彝之性知君臣之義今日過擧夫孰有奉承擧行者乎震之以雷霆壓之以萬勻決不爲之雖殿下獨勞於上萬無有應於下者如此則徒駭四方之瞻聆尤增一國之憂憤而已伏願亟收昨日所下備忘仍施刑章以懲亂逆焉夫君使臣以禮君子愛人以德而殿下每有過擧必差假承旨使之擧行彼皆無識武夫惶怯威命奉承傳敎彼固不足言而以體群臣之聖德或欠使禮愛德之道臣常慨然仍念臣所叨見職非一再而不敢一出累犯違慢者以其有刋改之臺評尙今悚蹙今者新除聞命惝怳況此何等時當隨諸臣之後伸駭憤之忱顔雖十甲足難一武有難忘廉冒出略具文字悉暴衷情伏乞聖慈特垂照察更諒情跡亟削臣職名仍治臣罪戾以肅朝綱以安私分千萬幸甚答曰省疏具悉勿煩爾其勿辭察職
정조 15년
吏曹參議曺允大上疏曰伏以我聖上今日處分此何爲也絲綸一下擧朝驚惶大臣諸臣之相率求對未蒙晉接俱承嚴敎臣於此不能無憾於天地之大也噫嘻痛矣宇鎭之負犯何如關係何如其千罪萬惡一筆難旣而至若父子綢繆締結凶徒八字刀割思之骨驚言之膽掉凡今日北面於殿下之庭者孰不欲千剮萬戮食肉寢皮而尙喆之得斃牖下宇鎭之姑置島中是可謂國有典章乎尙不能碎首天陛得伸王章者已是群下忨愒之罪而今乃復其父職放出其子義理晦塞亂賊縱橫其將以國不國而人不人矣以我殿下之明聖何不念及於此而乃有此萬萬非常過中之擧也臣憂憤弸中實不欲與賊俱生以人得共誅之義詣閤請對見阻喉院深夜陳章冀格天聽伏乞聖明特收成命廓揮乾斷亟正典刑以洩神人之憤焉以吏曹參議曺允大上疏傳于申大顯曰還給
정조 15년
兵曹參知金履翼上疏曰伏以嗚呼以殿下之明聖何爲此萬萬過中之擧也逆如宇鎭父子惡如宇鎭父子而生而未正王章死而特蒙恩典則亂逆其將接踵而義理無復餘地矣嗚呼使我殿下有今日無前之擧者此莫非滿庭臣僚恬視戴天之讎致稽藁街之律而然也一則臣等之罪二則臣等之罪也言念至此實欲溘先無知而第臣敢恃日月之明恐孤雨露之澤玆敢泣血而陳之伏願殿下廓然改圖特收成命仍令亟正典憲俾凶逆知戢神人洩憤焉仍伏念臣適値持被之日目覩非常之擧大臣皆被遞解臺閣竝遭斥罷甚至近密之地居然一空宿衛之士或多曠闕肅肅淸禁氣象愁沮蠢蠢愚隷憂慨惟均嗚呼此何擧也此何爲也臣自朝至夜抑塞罔措而出位是懼含言未吐到今更漏已深禁扃已閉則在外諸臣沬血之章路已阻矣而朝下過中之敎殆若遽爾出場者然矣古今天下寧有是哉此臣所以冒死呼籲以效人得以誅之義者也深夜擾聒致煩酬應臣罪至此尤合萬死亦乞付臣司敗以治臣罪焉以兵曹參知金履翼上疏傳于申大顯曰還給
정조 15년
辛亥十二月十五日辰時上御熙政堂褒貶開拆日次儒生殿講同爲入侍時行左承旨李得濟行右承旨黃昇源行左副承旨申大謙右副承旨李壽咸記事官李海淸假注書趙台榮記注官金良倜承膺祚檢校直提學李秉模以次進伏訖引儀唱試官以下入就位行四拜禮考官知中樞府事具允鈺禮曹判書鄭好仁吏曹參判李在學參考官禮曹參議李義弼大司成金方行副司果李太亨司成尹序東入就位行拜禮以次進伏訖上曰褒貶開拆先爲之次開殿講可也得濟大兼以次讀奏褒貶啓本訖得濟曰卽伏見江原監司尹師國黃海監司李敬一全羅監司鄭民始慶尙監司鄭大容咸鏡監司李文源今秋冬等褒貶啓本則守令無一人居下殊無嚴明殿最之意竝推考警責何如上曰依爲之出擧條大謙曰卽伏見今秋冬等褒貶啓本則京畿水使李潤彬忠淸水使金明遇慶尙監司鄭大容慶尙左水使崔東岳所管邊將無一人居中居下江華留守柳戇全羅左水使趙㠎右水使卞至健平安監司洪良浩統制使李潤慶南兵使李仁秀所管邊將無一人居下者殊無嚴明殿最之意竝推考警責何如上曰依爲之出擧條上曰前例判付不能書之事涉駭然矣仍命書榻敎曰行右承旨黃昇源遞差秉模曰喆宇貫盈之罪惡滿廷臣僚無不知之而臣則又於伊時待罪獄官故其所逆情尤有所詳知者與同死生之說顧瞻他日之供明白納招則今豈可以禮葬之典歸葬之敎遽下於如此凶逆乎逆喆之爲逆非由於其子之爲逆賊宇之爲賊亦非緣於其父之賊皆有手犯之眞贓則雖欲曲貸豈可得乎伏願亟加三思昨下備忘卽令收還焉上曰予之酬應勞矣卿等擧措亦駭然矣卿之閣銜亦令遞改斯速退去可也仍命書榻敎曰檢校直提學李秉模閣銜遞改允鈺義弼等以次進前上曰體貌自別則三品以下官之隨卿宰進前殊涉可駭其卽就坐可也允鈺等曰喆宇兩賊之負犯何如關係何如而尙今假息於覆載已是今古所無之寬典則昨日下敎又何爲而遽下乎若以賊喆之凶逆而禮葬之妖宇之劇賊而宥放則天下寧有是事乎伏願亟加三思所下備忘卽令收還焉上曰卿等之爭執亦已料及而卿等卽非言官則不有體貌何必如是煩達乎仍卽開講可也允鈺等曰今者處分實爲萬萬過中則臣等何顧職名之有無乎至如開講猶屬第二件事備忘之反汗如不得請則臣等惟當不知止矣上曰在古則法令寬大故以許積之院相而不害爲至於賜死近來則法令迫隘不得不用此拔例之擧矣且其爭執雖在講畢之後亦未晩也卿等就坐開講可也儒生等以次進講尹㬦進前以備忘還收事將欲仰奏上曰俄者肅單進呈之後旋卽退出退出有頃而今忽無端入來敢欲爭執寧有如許不誠之事乎誠萬萬駭然矣命書傳敎曰右副承旨尹㬦爲先下義禁府推考儒生講畢命書傳敎曰今日殿講見應講生次第問族派至于此講生隨問擧對其父名也頗異之語及念舊其擧措之感動傍觀幾不能收拾精神在筵諸臣爲之代感皆不覺涕盈眶渠於平日所存之篤於愛親可以知之且於整頓應講之後誦亦善誦得純通栍似此之人可謂罕見日次講賜第其例雖罕古有孝廉之科此等人在所拔例嘉奬幼學林景鎭直赴殿試之次六通一略儒生李肇源直赴會試通儒生給一分略以下今番竝勿論通禮跪告禮畢命退諸臣以次退出
정조 15년
都承旨未差行左承旨宋鍈坐直右承旨李邦榮坐直左副承旨林濟遠未肅拜右副承旨李百亨未肅拜同副承旨未差注書二員未差假注書金達淳仕直趙台榮仕事變假注書任㸁奉命出去
정조 15년
李邦榮啓曰大司憲執義掌令一員持平一員未差掌令權坪持平李景溟俱在外監察茶時之意敢啓曰知道與諫臺竝許遞
정조 15년
宋鍈啓曰卽者扈衛廳所任軍官來言大將洪樂性方在罷職中印信來納何以爲之敢稟傳曰大臣去就事體何如疏批只有將爲之意捧傳旨亦無捧入則以罷職樣有此啓辭大是做錯該房承旨遞差此啓辭勿施傳旨誤捧承旨亦爲遞差
정조 15년
李邦榮啓曰卽者禁府都事來言前吏曹正郞韓商新投竄事命下而判義禁李命植未肅拜次堂例不得擧行云何以爲之敢稟傳曰令次堂擧行
정조 15년
傳于宋鍈曰兵曹判書記過薦取才明日設行事嚴飭吏兵曹開拆坐起亦令今日設行事分付
정조 15년
宋鍈啓曰卽者兵曹郞廳來言明日武臣堂上祿試射時試官望當爲擬入而判書徐浩修方在待勘中不得擧行云何以爲之敢稟傳曰令次堂擧行
정조 15년
傳于宋鍈曰大政隔日遠方武士等待之弊不可不念屢下飭敎擧行單子尙不書入兵判事萬萬駭然若不爲之則當依俄下口傳下敎施行爲今日臣子聞此敎不爲擧行在他人猶不敢況忠憲家子姪乎以此嚴飭擧行與否卽爲知入
정조 15년
傳于李邦榮曰院隷檢飭事實注書李海淸放送後草記事分付該府
정조 15년
宋鍈啓曰吏曹郞廳來言承旨臺諫有闕政事取稟傳曰當日爲之
정조 15년
宋鍈啓曰玉堂上下番俱空事甚未安今日政新除授玉堂竝待下批牌招以爲推移入直之地何如傳曰允
정조 15년
有政吏批判書吳載純病參判未差參議曺允大進假承旨羅潤祿進以洪秀輔宋鍈李東顯李邦榮趙鎭宅李思祚爲承旨李𡊠爲大司憲李在學爲大司諫李殷模爲執義權恢爲司諫鄭東觀李日運爲掌令朴孝成沈奎魯爲持平張至冕李升運爲正言柳匡天爲獻納姜忱爲校理金翰東爲副校理申獻朝爲修撰李祖承爲禮曹參判李亨元爲工曹參判李翼晉爲刑曹參議鄭好仁爲知經筵洪檍爲同經筵具庠爲掌樂提調宋景煥爲奉常正洪彦喆爲司僕正崔景岳爲右通禮鄭㝡行爲吏曹佐郞郭龍濟爲兵曹正郞徐有沂洪鳳周李邦仁爲兵曹佐郞李之英爲宗簿正姜碩龜爲吏曹佐郞趙彦喆爲掌樂正朴載淳爲吏曹正郞李命植爲判義禁鄭存中爲知義禁洪聖淵李亨元爲同義禁
정조 15년
兵批判書徐浩修病參判李洪載病參議李夔入直進參知金履翼病假承旨羅潤祿進副護軍李彦祐鄭弼祚副司直黃昇源李祖承徐邁修沈晉賢李晩秀沈煥之林濟遠徐榮輔李秀夏李殷模申馥李貞運申獻朝宋俊載副司果李趾永鄭來百竝單付
정조 15년
傳于宋鍈曰吏兵曹郞廳在外及未肅拜人竝改差令該曹口傳差出使之入直
정조 15년
傳于宋鍈曰在外衛將改差令該曹口傳差代
정조 15년
傳于宋鍈曰五衛將曺翰振閔修顯改差與未差之代以遐方醇謹人口傳差代令次堂擧行
정조 15년
兵曹口傳政以李長春爲曹司五衛將林大元高殷泰爲五衛將
정조 15년
李邦榮啓曰右副承旨李思祚所當牌招而纔以巡將受牌出去何以爲之敢稟傳曰與未肅拜承旨許遞前望單子入之待下批牌招察任
정조 15년
承旨前望單子入之李百亨林濟遠落點
정조 15년
宋鍈啓曰御牌傳授所關甚重而二所巡將李文會輕信下隷循例傳授之說直詣該廳致有煩稟之擧事體所在誠極未安所當重勘而本院請推之外無他可施之罰何以爲之敢稟傳曰先罷後拿
정조 15년
李邦榮以義禁府言啓曰前承旨徐有成尹㬦以告身律勘放事命下矣徐有成尹㬦告身盡行追奪之意敢啓傳曰知道
정조 15년
宋鍈以禁衛營言啓曰依下敎申大顯本營哨官加設差下入直建陽門之意敢啓傳曰流涎於昨日兩武承宣補外而乃敢效嚬詣閤不但可駭且以人事道理言之不揆僭猥冒罪欲爲請對則昨夕門限前承牌入來夜未三更赤脫穩睡於東壁房今於日高三竿之後忽爲上來請對此無他新除注書金達淳入來衝動所致渠雖武弁名是兩班則其所爲之無據若此降補哨官失之太寬申大顯施以充軍之律亦何必遠充外邑之鄕軍乎以卿營京軍充定後具役名草記可也事異常格勿出朝報
정조 15년
宋鍈以禁衛營言啓曰依草記批旨申大顯充定帳幕軍之意敢啓傳曰別破陣充定可也
정조 15년
左議政蔡濟恭疏曰伏以殿下何爲而有近日萬萬過中之擧也喉院三司之臣伏閤以爭之矣卿宰搢紳之列交章以叫之矣下以至諸司吏隷委巷民庶驚遑相告顯有憂嘆之殾人心秉彝大可見矣而獨臣泥首金吾情踪惶縮尙不得一陳沬血之辭泯默度日有若不知天經地義之不容但已者然雖在庶僚罪不勝誅況以大官爲名者乎俯仰慙恧生不如死玆於席藁俟勘之地敢效獄中上書之例飮泣而言之惟聖明察焉嗚呼國之爲國刑政而已無刑政而天下國家猶可以治也則舜禹何苦以言五用無懲討而亂臣賊子猶可以戢也則夫子何苦以作春秋乎似此義理非深奧難知夫人皆知之夫人皆言之況我聖上幾年典學窮格殆盡凡於天討之當行寧有纖微之遺照而今此所下備忘乃與群下之所期望者實有不相似者此其故何也殿下之於尙喆生而使全保其首領死而欲蕩滌其罪名徒以院相之故而以臣之見厥罪之窮宙貫盈罔可容貸者亶在於院相二字也大臣之職夫孰不與國休戚而院相則尤有別焉以其爲別也則乃心王室生死以之宜無所不至而噫彼尙喆中懷貳心暗地指揮者今可以略數之也構成啓草欲售嘗試之計尙喆非謀主而何四字刀割暗滋叵測之圖尙喆非窩窟而何以賊宇爲子以逆復爲査凡所綢繆罔非包藏有國三尺之法以其院相也故尤不可不加倍用之也明矣至若宇鎭之千妖萬惡罄竹難書而護法於其父連腸於賊復夙夜經營專在於潛移國脈及其賊復承款之後渠亦掩諱不得至以三字缺輸情於鞠庭平問之下嗚呼春秋之法人臣無將將則必誅四字凶招奚特爲無將之誅而已絶海減死之命乃在半夜倉卒之際王章莫伸輿情沸鬱者于玆有年孰謂至今日而遽有此全釋歸葬之命也噫國法非殿下之法實四百年王府卽有之法也殿下雖欲弛之於不當弛之地有大臣三司在焉刑官道臣在焉其孰肯奉殿下之命致殿下之令以凶賊父子或蕩滌而禮葬之撤棘而放還之乎雖嚴敎日降罪罷相續決知其萬萬行不得矣如是之際上下相持大則王法幾乎斁矣小則朝象無以靖矣以殿下之明聖何不穆然深思渙然開悟乎伏乞亟回千慮之失尙喆蕩滌宇鎭歸葬之命劃卽收還使亂賊有所懲畏喉院三司所被罪罰亦竝還寢以光聖德仍治臣不能匡救之罪以肅朝綱以靖私義千萬幸甚答曰省疏具悉古之大臣必將順其美今之大臣欲逢迎其非如是而其可曰協贊而匡弼乎雖無今番之處分如卿等在大官之列者以尙寬之政解網之澤納約自牖期於感悟卽古大臣事君之道也卿等近日擧措視古大臣處事果欿然乎不欿然乎果犁然乎不犁然乎況朝廷之上所觀者體貌是已待命未承批尋章言事尋章未承批出令賓啓往古來今未聞有如許體貌噫體貌云也者豈直今日朝廷之體貌卽流來不刊之綱紀也卿乃欲自卿一人之手壞之毁之乎漫之漶之卿將何顔待予乎於是乎敬禮有不暇顧卿則施以罷職之典仍傳曰此批答使備郞往傳聞此下敎卿宰雖一人在闕外近處當該兵曹堂上京兆尹當嚴處以此分付
정조 15년
領敦寧洪樂性疏曰伏以噫嘻凶喆妖宇罪惡之貫盈何如情節之憯毒何如而不伏王章尙今假息者爲今日臣子之已萬萬腐心痛骨而日昨罪名蕩滌放送歸葬之敎忽下於千萬夢想之外伏見備忘不勝驚惑心膽俱掉詣闕求對願借方寸之地畢陳嚴討之義冀賜反汗之音矣未蒙許接遽承嚴敎惶懍屛退泥首金吾日夕俟勘而第念今此傳敎廷臣若或奉行義理晦塞倫綱斁絶人不得爲人國不得爲國而亂臣賊子無所畏憚其將接踵而起豈不大可懼哉天討之大義莫伸猥越之小節難顧敢於批旨未下之前玆效古人獄中上書之例冒萬死仰陳伏乞聖明俯垂諒察焉噫喆宇父子兩賊相濟其惡潛圖不軌締結於賊復而凶謀七字刀割而逆節狼藉喆實凶黨之巨魁宇是結案之罪人殿下朝廷若有碎首沬血之人豈令老賊臥斃牖下妖豎容息海島哉此莫非群下不忠不誠之罪自顧惶恧莫省攸措若使此賊竟至赦宥則刑法之壞隄防之隳無復可言古今天下寧有是理哉殿下每以院相體貌之尊敬自別欲爲屈法伸恩之道而此則有大不然者雖以議親議功之法論之尋常罪戾苟可減宥而至於凶賊雖有至切之親莫大之功無所容議於其間則況一時適會院相者豈可以其細瑣之禮貌蕩滌凶逆之罪犯乎且以國朝故事言之逆堅之父賊積旣經院相亦伏邦憲而逆宇之凶有浮於堅而賊喆之惡百倍於積則殿下何不念及於此而有此過中之擧耶伏願淵然深思廓然夬斷亟命還收前下備忘仍允三司之請俾杜絶奸萌闡明綱常宗社幸甚臣民幸甚答曰省疏具悉多少備言於左相疏批卿義難獨免當與左相同捧傳旨卿須知悉仍傳曰此批答敦寧府郞廳發牌出給使之往傳
정조 15년
行都承旨洪明浩坐直行左承旨閔台爀陳疏徑出行右承旨李頣祥牌不進左副承旨李鎭復陳疏徑出右副承旨李喆模陳疏徑出同副承旨李翼晉陳疏徑出注書二員未差假注書金達淳仕趙台榮仕直事變假注書任㸁仕
정조 15년
宋鍈啓曰來二十一日輪對日次矣敢稟傳曰爲之
정조 15년
宋鍈啓曰二十一日朝參日次矣敢稟傳曰停
정조 15년
宋鍈啓曰禁衛營將官來言今日本營軍兵日次私習云矣敢啓傳曰知道
정조 15년
宋鍈啓曰御營廳將官來言今日本廳軍兵日次私習云矣敢啓傳曰知道
정조 15년
宋鍈啓曰臣左承旨宋鍈今日正朝望闕禮習儀進去下直之意敢啓傳曰知道
정조 15년
傳于林濟遠曰望闕禮進去承旨許遞與未差之代前望單子入之
정조 15년
承旨前望單子入之趙尙鎭李在學李亨元落點
정조 15년
林濟遠啓曰三司諸臣有稟達事來詣閤外請對矣傳曰入侍
정조 15년
傳于李百亨曰閣臣之遞改者武承宣之充軍者倂分揀
정조 15년
傳于李百亨曰聞今日之敎而區區已給之葬需敢欲猶豫首鼠反忽於王法公議眞所謂逐鹿不見泰山萬萬可駭承旨趙尙鎭李亨元李在學長湍府定配與未差之代承旨前望單子入之待下批牌招察任
정조 15년
承旨前望單子入之徐邁修李東顯李義弼李晩秀沈煥之徐榮輔落點
정조 15년
傳于徐榮輔曰未肅拜判義禁許遞前望單子入之待下批牌招察任
정조 15년
判義禁前望單子入之吳載純落點
정조 15년
都承旨徐邁修左承旨李晩秀左副承旨沈煥之同副承旨徐榮輔啓曰伏以日昨備忘之後擧朝沸盪鎭日呼籲而天聽愈邈臣等忝居近密益不勝憂憤欲死卽伏見傳敎下者有逆賊宇鎭依兩司所請拿來之命噫彼宇賊卽已承款之賊拿來之後自當依律正法王章從此可伸輿憤從此可洩而至於葬需代禮葬以給之敎殿下何爲而有此敎耶喆賊窮凶逆節之不可以院相而有所容貸臣等已悉陳於院啓閣箚而萬古天下豈有逆如尙喆凶如尙喆而施之以禮葬之典用之以代送之例乎殿下旣允宇賊拿來之臺啓又有尙喆蕩滌自在反汗之敎而獨於葬需代送援引千萬不當引之事欲行千萬無於前之擧苟如是則安在其拿來宇賊夬施顯戮之義哉此敎一頒則國體墜壞人心之憤惑無異於大小守閤之時矣伏望原傳敎中代送葬需一款亟爲收還三昨備忘亦卽竝許反汗以光大聖人不吝改之德千萬顒祝惶恐敢啓傳曰俄下傳敎中提說代送之由者亦出於敷示之意則今於送之已久之後雖欲收還得乎然今日傳敎以後皆以帖然爲期此啓之從施有何多費直之勞特爲依施至於三昨備忘事無異反汗之敎卽反汗之意則又請反汗殊不滿一哂三項條件旣從公議又於何事更令反汗乎如爾等昧例之人爲承宣故國綱日卑爾等知之
정조 15년
傳于徐榮輔曰再昨以承宣外補人分揀陽川則蕞爾拳邑營賑方張難付生手前縣令李敦源仍任除朝辭下送麻田之代令該曹口傳差出明日辭朝
정조 15년
吏曹口傳政事以許晊爲麻田郡守
정조 15년
傳于徐榮輔曰發遣吏郞諸執事淸齋與否摘奸以來